ለህብረተሰብ ሁለንተናዊ ተጠቃሚነት ዘመናዊ የመሬት ሃብት አስተዳደር ስርዓትን ማጠናከር እንደሚገባ ምክትል ጠቅላይ ሚኒስትር አቶ ደመቀ መኮንን አሳሰቡ
በአማራ ክልል ሰሜን ሸዋ ዞን የገጠር መሬት አስተዳደር ስርዓት ግንባታ ሂደትን የ2ተኛ ደረጃ የይዞታ ማረጋገጫ የምርቃት በዓል በደብረ ብርሃን ከተማ ተካሄደዋል።በዝግጅቱ ላይ የተገኙት ምክትል ጠቅላይ ሚኒስትር አቶ ደመቀ፤ የመሬት ሃብት አጠቃቀም በላቀ ደረጃ እንዲሻሻል ፋና ወጊ ሚና እንዲጫወቱ ለተመራቂ አርሶ አደሮች የስራ መመሪያ አስተላልፈዋል።የተፈጥሮ ፀጋ የሆነው የመሬት ሃብት በዘመናዊ ስርዓት መደገፉ በተለይ ለድሃው ማህበረሰብ ተሳትፎ እና ተጠቃሚነት መጎልበት ዋስትና እንደሚሰጥ ተናግረዋል።እንደ ምክትል ጠቅላይ ሚኒስትር አቶ ደመቀ ገለፃ፤ የመሬት ሃብት ምዝገባ በዲጂታል ስርዓት መታገዙ በየአካባቢው በተደጋጋሚ ለሚቀሰቅሱ ግጭቶች ፍቱን መፍትሔ እንደሚሰጥ አስረድተዋል።በአማራ ክልል በሚገኙ ወረዳዎች ተግባራዊ የተደረገው “የመሬት ኢንቨስትመንት ለዘላቂ ዕድገት” ዘመናዊ የዲጂታል ስርዓት በሃገር አቀፍ ደረጃ እንዲስፋፋ መንግስት በትኩረት እንደሚሰራ አቶ ደመቀ አረጋግጠዋል።ምንጭ፡- የምክትል ጠ/ሚ ጽ/ቤት